روزنامہ اتفاق

روزنامہ اِتّفاق  بنگلہ دیش کا بنگالی زبان میں شائع ہونے والا قومی روزنامہ اخبار ہے۔ یہ نہ صرف بنگالی زبان میں طباعت شدہ صورت میں شائع ہوتا ہے بلکہ اس کی ایک انگریزی آن لائن اشاعت بھی موجود ہے۔ روزنامہ کے طور پر اس کی اشاعت کا آغاز 24 دسمبر 1953ء کو ہوا اور اس کا پہلا شمارہ 25 دسمبر کو شائع ہوا۔ اس سے قبل اِتّفاق نے 15 اگست 1949ء کو ایک ہفت روزہ کی حیثیت سے اشاعت کا آغاز کیا تھا جس کے مدیر تفضل حسین مانک میاں تھے جبکہ اس کے بانی صدر عبد الحمید خان بھاشانی اور ناشر یار محمد خان تھے۔ فی الوقت اس اخبار کی مدیر تسمیمہ حسین ہیں۔

 تاریخ 
 ہفت روزہ اِتّفاق (1949ء – 1953ء) 
حسین شہید سہروردی، عبد الحمید خان بھاشانی، شمس الحق، شیخ مجیب الرحمان اور دیگر سیاسی شخصیات نے 23 جون 1949ء کو عوامی مسلم لیگ کے نام سے ایک نئی سیاسی جماعت قائم کی۔ اس جماعت نے اپنے ترجمان کے طور پر ایک ہفت روزہ اخبار جاری کرنے کا فیصلہ کیا۔ اسی سال اگست میں عبد الحمید خان بھاشانی کو صدر، یار محمد خان کو ناشر اور تفضل حسین مانک میاں کو مدیر (ایڈیٹر) مقرر کرتے ہوئے  کی بنیاد رکھی۔ 15 اگست کو اس کا پہلا شمارہ شائع ہوا۔ یہ ہفت روزہ اخبار ڈھاکا کے 9، ہاٹ کھولا روڈ پر واقع پیرا ماونٹ پریس میں طبع ہوتا تھا اور 94، نواب پور سے شائع کیا جاتا تھا۔ سہروردی نے ذاتی طور پر اخبار کے لیے زمین اور پریس خریدنے کے لیے مالی معاونت فراہم کی۔ 21 فروری 1952ء کو بنگلہ زبان کی تحریک کے مظاہرے پر فائرنگ اور قتل کی خبر 22 فروری کو اِتفاق میں شائع ہوئی جس نے ملک بھر میں سخت گہما گہمی پیدا کی۔

 روزنامہ اِتّفاق (1953ء تا حال) 
سنہ 1953ء میں 24 دسمبر کو ہفت روزہ اِتّفاق روزنامہ کی حیثیت سے شائع ہونا شروع ہوا اور 25 دسمبر کو اس کا پہلا شمارہ منظر عام پر آیا۔ اس وقت یہ اخبار مغربی پاکستان کی حکومت کی جانب سے مشرقی پاکستانیوں پر کیے جانے والے مظالم اور امتیازی سلوک کی خبریں مسلسل شائع کرتا رہا جس نے 1954ء کے عام انتخابات میں متحدہ محاذ (جُکتو فرنٹ) کو جتوانے میں اہم کردار ادا کیا۔

یہ اخبار ایوب خان سے لے کر یحییٰ خان تک تمام فوجی حکومتوں کی مخالفت کرتا رہا۔ 7 اکتوبر 1958ء کو مارشل لا نافذ ہونے کے بعد ایڈیٹر مانک میاں نے فوجی حکومت پر تنقیدی کالم لکھنا شروع کیے۔ اس کے نتیجے میں سنہ 1959ء میں انھیں گرفتار کیا گیا اور بعد میں 4 فروری 1962ء کو انھیں اور شیخ مجیب الرحمان کو دوبارہ گرفتار کر لیا گیا۔ 4 اکتوبر 1962ء کو مانک میاں رہا ہوئے۔

جنوری 1964ء میں مشرقی پاکستان میں فسادات شروع ہونے پر 16 جنوری کو مانک میاں نے اخبار کے دفتر میں ایک اجلاس بلا کر  (مشرقی پاکستان [کے دفاع] کے لیے اٹھ کھڑے ہو!) کے عنوان سے ایک مہم کا آغاز کیا اور ہندو برادری کو تحفظ فراہم کرنے کی اپیل کی۔

سنہ 1966ء میں اِتّفاق نے شیخ مجیب کی چھ نکات کی تحریک کی حمایت کرتے ہوئے اس کی ترجمانی کی۔ 15 جون کو مانک میاں کو پھر گرفتار کیا گیا اور 16 جون کو حکومت نے اخبار کی اشاعت روک دی اور نیو نیشن پرنٹنگ پریس کو ضبط کر لیا۔ 10 فروری 1969ء کو اخبار کی دوبارہ اشاعت کی اجازت ملی۔ سنہ 1969ء کی عوامی بغاوت کے دوران بھی اِتّفاق نے بنگالی قوم پرستی کی حمایت کی۔ اسی سال یکم جون کو مانک میاں کا انتقال ہو گیا جس کے بعد ان کے دو بیٹوں، معین الحسین اور انور حسین منجو نے اخبار کا انتظام سنبھالا۔

سنہ 1971ء میں بنگلہ دیش کی جنگِ آزادی کے دوران 25 مارچ کو پاکستانی فوج نے اِتّفاق کے دفتر کو جلا دیا۔ بعد ازاں 21 مئی کو پاکستانی حکام کی نگرانی میں اخبار دوبارہ شائع کرنے کی اجازت دی گئی۔ آزادی کے بعد 17 جون 1975ء کو اِتّفاق کو قومی تحویل میں لے لیا گیا۔ نور الاسلام پٹواری کو چیف ایڈیٹر مقرر کیا گیا اور اخبار نیو نیشن پریس رام کرشنا مشن، ڈھاکہ سے شائع ہونے لگا۔

24 اگست 1975ء کو معین الحسین اور انور حسین منجو کو اخبار کی ملکیت واپس کر دی گئی۔

فی الحال یہ اخبار اِتّفاق گروپ آف پبلیکیشنز لمیٹڈ کی جانب سے 40، کاؤران بازار، ڈھاکہ 1215 سے ترین حسین کی زیر نگرانی شائع ہو رہا ہے اور پرنٹنگ نیو نیشن پرنٹنگ پریس، کاجلرپارا، ڈیمرا روڈ، ڈھاکہ 1232 میں ہو رہی ہے۔ انور حسین منجو کی اہلیہ تسمیمہ حسین اخبار کی مدیر ہیں اور ترین حسین ان کی بیٹی ہیں۔

 حوالہ جات 

زمرہ:بنگلہ دیش سے شائع ہونے والے روزنامے
زمرہ:بنگلہ دیش میں شائع ہونے والے بنگالی زبان کے اخبارات
زمرہ:مشرقی پاکستان میں 1953ء کی تاسیسات